《续白额行》
明代·龚诩

白额白额猛且雄，居然据我林之中。白日出林取人食，馋口大开如血红。

摇头掉尾似得意，流血滂滂无惨容。遂令自古南山下，大道尽日无人纵。

一朝忽与猎夫遇，密网强弓绕林树。白额计穷无所逃，四足如豚缚将去。

虽然摇尾乞人怜，积恶过深宁汝恕。却怜三四假威狐，遁迹潜形在何处。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。